лаьмнаш долчу агIорхьара схьа. Дитташ тIера гIаш шабар-шибар дан дуьйладелира. Механ тулгIе марсаяьлча, гIаша йоккху гIовгIа а алсамйолура. Цуьнан терго еш Iара кIант, диттан гаьннашка хьала а хьоьжуш. Эххар а мох дIасецира. Берда йисте а хIоьттина, Органан тогIи чу а, гонахарчу лаьмнашка а хьоьжуш лаьттара хIара. Хаза сурт дара гонах гуш дерг. Кхунна шена а ца хаьара, шен дагахь хIун ойланаш гIуьтту сел исбаьхьа Iалам гуш. ХIара жима вара цуьнан мах хадо а, цунах кIорггера кхета а. Амма кхуьнан ойла акхайоккхура гуш долчу суьрто. Генахь долчо тIеийзавора хIара: «Хьуьлла лаьмнаш тIехьа хIун ду те? Цига ваха йиш хилча, ма дика хир дара…»